Nariadenie Komisie (ES) 113/2002
z 23. januára 2002,
ktorým sa mení a dopĺňa nariadenie Rady (ES) č. 2223/96 s ohľadom na pozmenené klasifikácie výdavkov podľa účelu
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) 2223/96 z 25. júna 1996 o európskom systéme národných a regionálnych účtov v spoločenstve [1], naposledy zmenenom a doplnenom nariadením (ES) 2558/2001 Európskeho parlamentu a Rady [2], a najmä jeho článkov 2 ods. 2 a 3 ods. 2,
keďže:
(1) Nariadenie (ES) 2223/96 obsahuje referenčný rámec spoločných štandardov, definícií, klasifikácií a účtovných pravidiel na zostavovanie účtov členských štátov na štatistické požiadavky Európskeho spoločenstva, aby sa získali porovnateľné výsledky medzi členskými štátmi;
(2) Pracovná skupina Inter-Secretariat o národných účtoch (ISWGNA) preskúmala a Organizácia spojených národov uverejnila v roku 2000 revidované klasifikácie výdavkov podľa účelu, najmä klasifikáciu výdavkov verejnej správy (COFOG), klasifikáciu individuálnej spotreby podľa účelu (COICOP) a klasifikáciu neziskových inštitúcií slúžiacich domácnostiam podľa účelu (COPNI);
(3) Klasifikácie v nariadení (ES) 2223/96 by sa preto mali podľa toho zmeniť a doplniť;
(4) Opatrenia stanovené v tomto nariadení sú v súlade so stanoviskom výboru pre štatistický program [3],
PRIJALA TOTO NARIADENIE:
Článok 1
Príloha A "Európskeho systému účtov ESA 1995" nariadenia (ES) 2223/96 sa mení a dopĺňa tak, ako je uvedené v prílohe tohto nariadenia.
Článok 2
Toto nariadenie nadobúda účinnosť dvadsiaty deň po dni jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 23. januára 2002